Anne-Marie Meldgaard (S), 2002-11-26:
Socialdemokratiet mener, at uddannelse er en af de vigtigste faktorer i arbejdet for at gøre samfundet bedre og mere retfærdigt.
Det er gennem uddannelse, man bliver et bedre og mere oplyst menneske, og det er igennem uddannelse, man aktivt har mulighed for at ændre de vilkår, der gælder for ens liv og ens position i samfundet.
Derfor er det også indlysende, at uddannelse skal være et gode, alle skal have lige ret til og mulighed for.
Vi finder derfor, at der er nogle meget uheldige tendenser i det samlede lovforslag om erhvervsrettet voksen- og efteruddannelse, vi behandler i dag.
Desværre starter vi allerede på det forkerte ben.
Regeringen har med vedtagelse af loven om arbejdsmarkedets uddannelsesfinansiering i marts i år forringet arbejdsmarkedsuddannelserne.
I den forbindelse vil jeg minde ministeren om, at hun i foråret har lovet at fastholde AMU-programmet, og at Socialdemokratiet agter at holde hende fast på det under udvalgsforhandlingerne.
Men nok om det, vi vender os mod lovforslagene, vi behandler her i dag, og langt hen ad vejen er vi enige med regeringen i målsætningen med dem.
Selvfølgelig ønsker vi også et så fleksibelt og effektivt system for erhvervs- og arbejdsmarkedsuddannelserne som muligt, men vi mener, at måden, det gribes an på, er helt forkert.
I foråret blev der som sagt vedtaget lovgivning om struktur og finansiering på området, og i dag taler vi så om indhold.
Det ville have været smartere, hvis vi havde talt om indhold først
og siden finansiering.
Sagt på en anden måde: Det er mere regeringens generelle tilgang til de erhvervsrettede voksen- og efteruddannelser, vi har noget imod, end det er de specifikke forslag, vi behandler i dag.
Jeg vil derfor nu kort ridse op, hvor vi gerne vil hen med forslagene:
Først og fremmest er det vigtigt for Socialdemokratiet at bevare arbejdsmarkedsuddannelserne.
AMU-systemet er den eneste mulighed for videreuddannelse for den del af arbejdsstyrken, der allerede er på arbejdsmarkedet.
Hvis vi skal undgå at tabe en masse mennesker på gulvet, hvis kvalifikationer bliver overhalet indenom af den teknologiske udvikling, er det vigtigt, at vi bevarer AMU-programmet som et stærkt og effektivt system - og vel at mærke et system baseret på fornuftig og langsigtet planlægning frem for et system baseret på virksomhedernes behov fra sidste år.
Socialdemokratiet ønsker at sikre en hensigtsmæssig taksameterfinansiering af AMU-aktiviteterne, og derudover at den samlede AMU-ramme sikres gennem flerårige aftaler.
Vi ønsker et AMU-system med respekt for forskellighed og med kvalitetssikring som et overordnet mål.
Vi tilslutter os regeringens målsætning om mere enkle regler og mindre bureaukrati, men det må aldrig blive sådan, at ønsket om forenkling går ud over hensynet til de mennesker, der skal bruge uddannelserne.
Her så vi gerne lidt mere fleksibilitet.
Vi savner også en strammere målbeskrivelse for erhvervsuddannelsernes enkeltfag.
Her ser vi gerne, at kravene til målbeskrivelse bliver lige så håndfaste som for AMU-uddannelserne.
Det er vigtigt, at vi kan være sikre på, at kursisterne lærer det, de skal, og at målene for enkeltfagene fremstår klart og tydeligt.
Så vil jeg gerne spørge ministeren, hvordan de erhvervsuddannelsesenkeltfag, der ikke er med under en AMU-kompetencebeskrivelse, skal finansieres.
I forhold til skolegodkendelser mener vi, at de bør gælde for alle AMU-mål og EUD-enkeltfag under en kompetencebeskrivelse.
Vi ønsker, at reglerne for skolegodkendelser ændres, så en godkendelse kommer til at omfatte samtlige arbejdsmarkedsuddannelser og enkeltfag i den fælles kompetencebeskrivelse.
Den enkelte skole bør få godkendelser på hele kompetenceområdet.
Endvidere har vi hæftet os ved lovforslagets bestemmelse
om Undervisningsministeriets udfordringsret i forhold til uddannelsesudbuddet.
Denne bestemmelse finder vi mindre hensigtsmæssig.
Vi ser hellere kompetencen tillagt uddannelsesinstitutionens bestyrelse, der efter vores mening har bedre indsigt i områdets beskaffenhed.
I det hele taget finder vi disse bestemmelser uklare og ønsker dem præciseret.
Endelig har vi hæftet os ved en række ting, vi mangler i forslaget.
Vi savner i dagens forslag en tydelig og klar markering af AMU-uddannelsernes rolle i forbindelse med integration af arbejdskraften fra andre kulturer i det danske samfund.
Arbejdspladsen er et helt centralt forum for integration, og her spiller den erhvervsrettede uddannelse en ikke uvæsentlig rolle, både direkte og indirekte, direkte, fordi et uddannelsesforløb i sig selv har integrerende effekt, og indirekte, fordi uddannelse øger chancen for fastholdelse på arbejdsmarkedet.
Jeg vil i den forbindelse også spørge ministeren, hvordan de særlige AMU-aktiviteter for flygtninge og indvandrere skal finansieres. Skal det ske under AMU-rammen eller hvad?
Socialdemokratiet savner endvidere en understregning af arbejdsmarkedets parters ansvar og rolle i forbindelse med arbejdsmarkedsuddannelserne.
Det er vigtigt for os, at parterne er sig deres ansvar bevidst, og at dette fastslås i lovgivningen.
Herunder savner vi en understregning af det rummelige arbejdsmarked.
Det er også vigtigt, at vi har et så rummeligt arbejdsmarked som muligt, og der skal være plads til alle.
For os er AMU-uddannelserne en vigtig faktor i den henseende.
En aktiv brug af videre- og efteruddannelse kan gøre forskellen på, om en person kan fastholdes på arbejdsmarkedet eller ej, og ikke mindst for de personer, der af forskellige grunde kan have svært ved at magte de hidtidige job, er det vigtigt.
Derudover ønsker vi efteruddannelsesudvalgenes opgaver præciseret og driftstilskuddene til dem opretholdt også efter 2006.
Som jeg har beskrevet det her, fremgår det, at Socialdemokratiet tilslutter sig det principielle indhold af dagens lovforslag, men vi er kritiske på en række konkrete områder, og vi er på den baggrund villige til at indgå i forhandlinger med regeringen om emnet, så vi sammen kan få luget tidslerne i forslagene ud.
Vi håber derfor, at ministeren vil leve op til de signaler, hun udsendte i foråret, så vi sammen kan finde et fælles fodslag om indholdet af voksen-, erhvervs- og arbejdsmarkedsuddannelserne.
Det afventer vi, før vi tilkendegiver, om vi kan støtte forslaget.